
ZAPISNIK
27. SEDNICE ODBORA ZA ODBRANU I UNUTRAŠNjE POSLOVE, 
ODRŽANE 29. MAJA 2026. GODINE

	
Sednica je počela u 12,00 časova.

Sednici je, u skladu sa članom 70. stav 1. alineja prva Poslovnika Narodne skupštine, predsedavao mr Milovan Drecun, predsednik Odbora.

Sednici su prisustvovali Darko Jovanović, zamenik predsednika i članovi Odbora: Tomislav Janković, dr Dušan Bajatović, Marija Jevđić, Marinika Tepić, Miroslav Aleksić i Zdravko Ponoš. 

Sednici su prisustvovali zamenici članova Odbora:  Radoslav Milojičić, zamenik odsutnog člana prof. dr Zorana Dragišića, Goran Spasojević, zamenik prisutnog člana Darka Jovanovića, Dane Stanojčić, zamenik odsutnog člana prof. dr Marka Milenkovića,  Miloš Gnjidić, zamenik odsutnog člana Jasmine Obradović, Radovan Tvrdišić, zamenik odsutnog člana Biljane Pantić Pilja, Uglješa Marković, zamenik prisutnog člana dr Dušana Bajatovića, Aleksandar Đukić, zamenik odsutnog člana Dragana M Markovića,  Slobodan Ilić, zamenik odsutnog člana Branka Lukića i Jelena Jerinić, zamenik odsutnog člana Bogdana Radovanovića.

Član Odbora prof. dr Mitar Kovač je opravdao odsustvo.

Sednici nije prisustvovao član Odbora dr Miloš Jovanović.

Sednici je prisustvovala i narodna poslanica Dunja Simonović Bratić, koja nije član, odnosno zamenik člana Odbora.

Sednici su, pored Ivice Dačića, potpredsednika Vlade i ministra unutrašnjih poslova, prisustvovali i Slobodan Nedeljković, savetnik ministra - šef Kabineta ministra, Slobodanka Novaković, zamenik šefa Kabineta ministra, Dijana Vukomanović, savetnica ministra, Veljko Odalović, v.d. sekretara Ministarstva, Dragan Vasiljević, direktor policije, Vladan Radosavljević, pomoćnik direktora policije, Ivica Ivković, načelnik Uprave policije, Ivan Petković, pomoćnik načelnika Uprave kriminalističke policije, Dragana Trajković, načelnica Uprave za upravne poslove, Dejan Bojović, zamenik načelnika Policijske uprave za grad Beograd, Miroslav Paunović, v.d. pomoćnika ministra – načelnik Sektora unutrašnje kontrole, Miroslav Grbić, pomoćnik načelnika Sektora unutrašnje kontrole i Dragan Milovanović, pomoćnik načelnika Sektora unutrašnje kontrole.

	Odbor je, na predlog predsednika, većinom glasova utvrdio sledeći


D n e v n i  r e d:

	1. Razmatranje Informacije o radu Ministarstva unutrašnjih poslova u   periodu od oktobra do decembra 2025. godine (05 Broj: 02-941/25-6, od 18. februara 2026. godine); 
       2. Ramatranje Informacije o radu Ministarstva unutrašnjih poslova u periodu od januara do marta 2026. godine (05 Broj: 02-1705/26 od 8. maja 2026. godine); 
	3.  Razmatranje Izveštaja o stanju bezbednosti u Republici Srbiji u periodu od jula do decembra 2025. godine (05 broj: 02-941/25-6 od 18. februara 2026. godine);
	4. Razmatranje Izveštaja o radu Sektora unutrašnje kontrole za 2025. godinu     (05 broj: 02-1416/26 od 1. aprila 2026. godine);
       5. Razmatranje Predloga zakona o potvrđivanju Sporazuma između Ministarstva unutrašnjih poslova Republike Srbije i Ministarstva za zaštitu građana Republike Grčke o uspostavljanju zajedničkih patrola radi zaštite javnog reda u odmaralištima u Republici Srbiji i Republici Grčkoj, koji je podnela Vlada (broj: 011-1676/26 od 4. maja 2026. godine).

	Mr Milovan Drecun je, na osnovu člana 82, a shodno članu 92. st 2. i 4. i članu 157. stav 2. Poslovnika Narodne skupštine, podneo predlog da Odbor obavi zajednički jedinstveni pretres o tačkama od 1. do 5. predloženog dnevnog reda, što je Odbor većinom glasova prihvatio.          
	Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik 25. sednice Odbora.
	Predsednik Odbora je na početku dao reč Ivici Dačiću, potpredsedniku Vlade i ministru unutrašnjih poslova, koji je upoznao članove Odbora sa Informacijama o radu ministarstva u periodu od oktobra 2025. godine do marta 2026. godine i istovremeno se ukratko osvrnuo na Izveštaj o stanju bezbednosti u Republici Srbiji u drugoj polovini 2025. godine i Izveštaj Sektora unutrašnje kontrole za 2025. godinu. Ministar Dačić je naveo statističke podatke koji ukazuju na jasno opadajući kontinuirani trend u poslednjih 25 godina kada je u pitanju ukupan broj izvršenih krivičnih dela, posebno apostrofiravši podatak da je ukupan broj krivičnih dela u 2025. godini bio manji za skoro 50% u odnosu na 2001. godinu. Takođe je dodao da je broj najtežih krivičnih dela (ubistva u pokušaju i teška ubistva u pokušaju), bio 3,3 puta manji u 2025. godini u odnosu na 2021. godinu. U daljem izlaganju se bavio uporednom analizom broja izvršenih krivičnih dela u različitim sferama, poredeći 2025. godinu i neke od prethodnih godina. Što se tiče javnih okupljanja, u periodu nakon događaja od 1. novembra 2024. godine u Novom Sadu, održano ih je više od 30.000, a tim povodom je angažovano 363.000 policijskih službenika, od kojih je povređeno njih 326. Policija je u tom periodu podnela ukupno 618 krivičnih i 2.196 prekršajnih prijava. Ministar je na kraju rezimirao da je stanje bezbednosti u protekloj godini bilo daleko bolje nego u prvim godinama posle 2000. godine, kao i da se iz Izveštaja o radu Sektora unutrašnje kontrole vidi da je tokom 2025. godine procesuirano 210 policijskih službenika što predstavlja najveći broj otkad postoji unutrašnja kontrola. U istom kontekstu se osvrnuo na aktuelni slučaj u koji je bio involviran sada već razrešeni načelnik policijske uprave za grad Beograd i naglasio da što se njega tiče, zaštićenih nema, kao i da je njegov stav da svi oni  koji brukaju policiju treba da budu sklonjeni sa svog radnog mesta i udaljeni iz službe.
U diskusiji su učestvovali: Zdravko Ponoš, Miroslav Aleksić, Radoslav Milojičić, Marinika Tepić, Jelena Jerinić, Slobodan Ilić, Marija Jevđić, Dušan Bajatović, Darko Jovanović, Tomislav Janković, Uglješa Marković, Ivica Dačić i Dragan Vasiljević.
U skladu sa članom 117. st. 1. i 4. shodnom primenom člana 109. Poslovnika Narodne skupštine, predsednik Odbora je narodnim poslanicima Zdravku Ponošu i Mariniki Tepić, članovima Odbora, izrekao meru opomene.
Nakon što je diskusija zaključena pristupilo se izjašnjavanju o tačkama od 1. do 5. dnevnog reda. 
Odbor je, na predlog predsednika, većinom glasova (9 „za“,  3 „protiv“, nije glasalo dvoje), odlučio da prihvati Informaciju o radu Ministarstva unutrašnjih poslova u periodu od oktobra do decembra 2025. godine.
Odbor je, na predlog predsednika, većinom glasova (9 „za“, 3 „protiv“, nije glasao jedan), odlučio da prihvati Informaciju o radu Ministarstva unutrašnjih poslova u periodu od januara do marta 2026. godine.
Odbor je, na predlog predsednika, većinom glasova (9 „za“, 3 „protiv“, nije glasao jedan), odlučio da prihvati Izveštaj o stanju bezbednosti u Republici Srbiji u periodu od jula do decembra 2025. godine.
Odbor je, na predlog predsednika, većinom glasova (9 „za“, 3 „protiv“, nije glasao jedan), odlučio da prihvati Izveštaj o radu Sektora unutrašnje kontrole Ministarstva unutašnjih poslova za 2025. godinu.
Odbor je, na predlog predsednika, većinom glasova (9 „za“, nije glasalo četvoro), odlučio da predloži Narodnoj skupštini da prihvati Predlog zakona o potvrđivanju Sporazuma između Ministarstva unutrašnjih poslova Republike Srbije i Ministarstva za zaštitu građana Republike Grčke o uspostavljanju zajedničkih patrola radi zaštite javnog reda u odmaralištima u Republici Srbiji i Republici Grčkoj. Za izvestioca Odbora na sednici Narodne skupštine određen je narodni poslanik Milovan Drecun, predsednik Odbora.


             
***

Sednica je završena u 14,35 časova.

Sastavni deo ovog zapisnika čini obrađeni tonski snimak sednice Odbora.



      SEKRETAR ODBORA		                 		      PREDSEDNIK ODBORA

